Helsingin Vuosaaressa sijaitsevassa Citymarketissa tapahtui torstaina erikoinen episodi.

Välikohtaus sattui Vuosaaren Citymarketissa. Kuvassa Malmin marketti. JOHN PALMéN

Isä oli 4-vuotiaan ja kouluikäisen lapsensa kanssa kaupan leluosastolla torstaina puolen päivän aikaan, kun pienempi lapsista sai raivokohtauksen.

- Kyse oli 80 euroa maksavasta lelusta, jota hän ei saanut, perheen äiti kertoo Iltalehdelle.

Äiti kertoo, että 4-vuotiaan tytön mielenosoitus saattoi kuulua pitkälle, mutta hän ihmettelee kaupan toimintaa tilanteessa. Kyseessä oli kuitenkin lapsille suunnattu osasto.

- Paikalle tuli myyjä, joka kertoi muiden asiakkaiden kyllästyneen lapsen kiukutteluun ja käski perhettä poistumaan kaupasta, jos lasta ei saada rauhoittumaan, äiti kuvailee.

Lapsen kiukuttelua oli kestänyt 10-15 minuuttia ennen kuin kehotus poistumiseen tuli. Perheelle ei selvinnyt, olivatko muut asiakkaat todella valittaneet lapsen kiukuttelusta.

- Onko sallittua, että myyjä voi lapsen kiukutteluun vedoten poistaa asiakkaan kaupasta? Kiukuttelu kohdistui ainoastaan vanhempaan eikä myyjään tai muihin asiakkaisiin, äiti kysyy.

”Rauhallisempi asiointikokemus”

Kauppa myöntää tapauksen ja sen, että toiset asiakkaat olivat valittaneet huutaneesta lapsesta.

- Myyjä oli mennyt paikalle selvittääkseen ja rauhoittaakseen tilanteen. Toimintaohjeidemme mukaan myyjän tulee tarjota asiakkaalle apua tilanteen rauhoittamiseksi. Tässä tapauksessa myyjämme oli pyytänyt asiakasta rauhoittamaan lapsen tai vaihtoehtoisesti poistumaan, tavaratalon päällikkö Petri Siitonen vastaa Iltalehdelle.

Hän pahoittelee tapahtunutta ja kertoo keskustelleensa tilanteesta sekä toimintaohjeista henkilökunnan kanssa. Kauppa uskoo silti toimineensa oikein muiden asiakkaiden kannalta.

- Pahoittelemme tapahtunutta, tarkoituksemme ei ollut loukata asiakastamme, vaan myötävaikuttaa kaikkien asiakkaidemme mahdollisuuteen saada rauhallinen asiointikokemus, hän kertoo.

Oletko joutunut ikäviin tilanteisiin lapsen raivokohtauksen vuoksi? Kerro kokemuksistasi!

Kommenttini:

Nimimerkkini: